Ελένη Σαραντίτη

Η Ελένη Σαραντίτη είναι Ελληνίδα συγγραφέας.

 Βιογραφία 
Γεννήθηκε στη Νεάπολη Λακωνίας και ζει μόνιμα στην Αθήνα. Έμαθε Βιβλιοθηκονομία στην Εθνική Βιβλιοθήκη και αγγλικά στο κολέγιο Sain Godrigs (Λονδίνο). Εργάστηκε στο δημόσιο (ΟΑΕΔ).

Ήταν τακτική συνεργάτρια της Ελευθεροτυπίας, στη σελίδα του βιβλίου, επί είκοσι οκτώ χρόνια, μέχρι την ημέρα που έπαψε να εκδίδεται. Έχει συνεργαστεί με το ραδιόφωνο και με την τηλεόραση σε εκπομπές βιβλίου. Δίδαξε παιδική λογοτεχνία στη Λεόντειο Σχολή και επί σειρά ετών ήταν αναγνώστρια σε γνωστό εκδοτικό οίκο. 

Κείμενά της έχουν περιληφθεί σε σχολικά βιβλία, όπως στο Ανθολόγιο Λογοτεχνικών Κειμένων της Ε/ και ΣΤ/ Δημοτικού, στα Κείμενα νεοελληνικής λογοτεχνίας της Α/ Γυμνασίου και στα Κείμενα Νεοελληνικής Λογοτεχνίας της Α/ τάξης των ΕΠΑΛ. Έχει δημοσιεύσει σε εφημερίδες και στο Press Publica διηγήματα, άρθρα, ταξιδιωτικά και πορτρέτα συγγραφέων. Ακόμη, συνεργάζεται τακτικά με το diastixo.gr όπως επίσης κείμενά της δημοσιεύονται και στο bookbar.gr.  Τρία από τα βιβλία της έχουν γίνει σίριαλ στην ελληνική τηλεόραση: Ο κήπος με τα αγάλματα' (Σενάριο και σκηνοθεσία: Παντελής Βούλγαρης, ΕΡΤ 1981), Αχ οι φίλοι μου (Σκηνοθεσία: Δημήτρης Δημογεροντάκης, ΕΡΤ 1983) και Ιόλη (Σκηνοθεσία: Μάχη Λιδωρικιώτη, ΕΡΤ 1986). Διηγήματά της έχουν μεταφραστεί σε τέσσερις γλώσσες (γερμανικά, δανέζικα, αγγλικά, σουηδικά).

 Διακρίσεις 
Οι διακρίσεις της είναι οι εξής έξι:

- Πρώτος Έπαινος της ΟΥΝΕΣΚΟ στον παγκόσμιο διαγωνισμό νεανικής λογοτεχνίας το έτος 1997 με θέμα την Ανοχή και την Κατανόηση ανάμεσα στους λαούς. Η συγγραφέας ταξίδεψε στη Μπολόνια για να της επιδοθεί ο Έπαινος όπου και μίλησε ενώπιον της Επιτροπής της ΟΥΝΕΣΚΟ και πλήθους κόσμου. Πρόκειται για το νεανικό μυθιστόρημα «Κάποτε ο Κυνηγός».

- Το ίδιο μυθιστόρημα «Κάποτε ο Κυνηγός» έλαβε το βραβείο της Ελληνικής Εφηβικής Λογοτεχνίας, Παράρτημα της ΙΒΒΥ, (1997).

- Το «Κάποτε ο Κυνηγός» απέσπασε και το Κρατικό Βραβείο (Υπουργείο Πολιτισμού).

- Το ιστορικό μυθιστόρημα της «Ποθητή, Χρόνια σαν τη φωτιά» τιμήθηκε με το βραβείο μυθιστορήματος της Ελληνικής Εταιρείας Χριστιανικών Γραμμάτων (2002).

- Το έτος 2011 τιμήθηκε με το βραβείο «Πηνελόπη Δέλτα» για την προσφορά της στο παιδικό βιβλίο από τον Κύκλο του Ελληνικού Παιδικού Βιβλίο (Ελληνικό Τμήμα της ΙΒΒΥ).

- Το νεανικό μυθιστόρημά της «Η Χαρούλα στους Εφτά Ουρανούς» τιμήθηκε το 2014 με το βραβείο Εφηβικής Λογοτεχνίας του Κύκλου Ελληνικού Παιδικού Βιβλίου (ΙΒΒΥ).

Το σίριαλ το οποίο βασίστηκε στο παιδικό βιβλίο της «Ο Κήπος με τ’ Αγάλματα» πουλήθηκε και προβλήθηκε στη Νορβηγία, Αυστραλία, Δανία και σε άλλες χώρες.

Το ιστορικό μυθιστόρημά της «Ο Κάβος του Αγίου Αγγέλου» ήταν στη Short List των Κρατικών Βραβείων του Υπουργείου Πολιτισμού το έτος 2000.

Το νεανικό μυθιστόρημά της «Η Χαρούλα στους Εφτά Ουρανούς», ήταν επίσης στη Short List του περιοδικού «Ο Αναγνώστης» το 2013.

 Εργογραφία 
 (2018) Οι άνθρωποι του βορρά: Βίκινγκς, Εκδόσεις Πατάκη
 (2014) Η καλεσμένη των Χριστουγέννων, Εκδόσεις Πατάκη
 (2013) Η Χαρούλα στους εφτά ουρανούς, Εκδόσεις Πατάκη
 (2009) Η θυσία, Εκδόσεις Πατάκη
 (2006) Γυναίκα με τριαντάφυλλο, Εκδόσεις Καστανιώτη
 (2006) Η νύχτα με τον ήλιο, Εκδόσεις Καστανιώτη
 (2005) Ο δρόμος της γοργόνας', Εκδόσεις Καστανιώτη
 (2002) Ποθητή, Χρόνια σαν τη φωτιά, Εκδόσεις Καστανιώτη
 (1999) Ο κάβος του Αγίου Αγγέλου, Εκδόσεις Καστανιώτη
 (1997) Καρδιά από πέτρα, Εκδόσεις Καστανιώτη
 (1996) Κάποτε ο κυνηγός, Εκδόσεις Καστανιώτη (τελευταία έκδοση: Εκδόσεις Πατάκη, 2022)
 (1994) Οι θεατρίνοι, Εκδόσεις Καστανιώτη
 (1993) Ιόλη ή τη νύχτα που ξεχείλισε το ποτάμι, Εκδόσεις Καστανιώτη
 (1989) Όταν φύγαμε, Εκδόσεις Καστανιώτη
 (1985) Τα δέντρα που τα λένε Ντίβι Ντίβι, Εκδόσεις Καστανιώτη
 (1980) Ο κήπος με τ' αγάλματα, Εκδόσεις Καστανιώτη (τελευταία έκδοση: Εκδόσεις Πατάκη, 2021)
 (1980) Αχ, οι φίλοι μου, Βιβλιοπωλείον της Εστίας

 Παραπομπές 

Κατηγορία:Ελληνίδες συγγραφείς
Κατηγορία:Έλληνες συγγραφείς του 21ου αιώνα